<classify> WAZIRI wa Fedha na Mipango, Dk Philip Mpango pichani amekuwa mbogo kwa wahasibu wala rushwa na wabadhirifu wa fedha za umma. Amewaeleza kuwa serikali haitawavumilia mchwa hao, waendelee kula fedha za Watanzania wanyonge.Hivyo, Dk Mpango amemuagiza Katibu Mkuu wa wizara hiyo, Dotto James kuwachukulia hatua wahasibu wa serikali wasiozingatia maadili ya kazi yao. Aliweka wazi kuwa serikali inajua, bado kuna mchwa wengi wa fedha za umma katika ngazi za serikali, hasa halmashauri.Aidha alitoa maagizo matatu kwa wahasibu katika sekta zote za umma, kuanzia ngazi za halmashauri hadi serikali kuu, kuhakikisha Tanzania inaendelea kuwa namba moja kwa ubora wa uandaaji wa hesabu Afrika, ikichagizwa na mifumo mizuri ya fedha, inayobuniwa na Watanzania.Waziri Mpango alisema hayo jana Dar es Salaam, wakati akifungua kikao kazi cha wahasibu wa taasisi za umma, cha maandalizi ya taarifa za fedha za majumuisho kwa mwaka wa fedha 20182019. Katika kikao kazi hicho, Mpango alizindua mfumo mpya wa kuandaa Taarifa za Fedha za Majumuisho za Serikali Government Accounting Consolidation System - GACS ulio wa mfano kwa sekta ya umma barani Afrika.Namwagiza Katibu Mkuu Dotto ambaye ndiye msimamizi wa wahasibu wa umma kuchukua hatua kwa wote wanaokiuka maadili na kusababisha hasara kwa serikali. Nasema tena kwenu hili hatutalivumilia.Mhakikishe ninyi hamuingii katika mtego wa wizi wa fedha za umma. Hakutakuwa na simile kwa yeyote, hatua kali za kinidhamu zitachukuliwa dhidi ya yeyote. Watanzania wanyonge wanalipa kodi na serikali yao inajitahidi kufanya kazi nzuri.Niseme tena hatutamvumilia mhasibu wa namna hii, alisema Dk Mpango. Aliwapongeza wahasibu wanaotekeleza majukumu yao kwa weledi na uadilifu mkubwa, aliosema bado ni wengi.Hata hivyo, Dk Mpango alisema bado kuna mchwa wengi sana katika halmashauri, serikali kuu na taasisi za umma, ambao wanapaswa kushughulikiwa bila huruma.Aliwaeleza wahasibu hao kuwa serikali inawategemea kufanya kazi kwa viwango vya juu vya uhasibu katika utumishi wa umma. Alisema kwa kutumia mifumo ya fedha ya kidigitali, wahasibu hao wanapaswa kubaini mianya ya rushwa na upotevu wa fedha na rasilimali nyingine za Watanzania wanyonge.Maagizo matatu Dk Mpango alitoa rai na kuwaagiza wahasibu hao mambo makuu matatu: Kwanza kuhakikisha mafanikio hayo ya Tanzania katika Afrika yanakuwa endelevu , na pili kuhakikisha usalama wa mifumo kuwa madhubuti kuepuka udukuzi unaoweza kusababishia taifa hasara kubwa. Jambo la tatu ni serikali imeajiri vijana wengi wahasibu na kuagiza vijana hao wataalamu wa mifumo, walelewe vizuri ili kuacha kuokoteza wataalamu wa mifumo nje ya nchi, wanaoongeza gharama kubwa.Nirudie kuwakumbusha wahasibu wote mlio katika utumishi wa umma mdumishe uadilifu. Hakuna asiyefahamu umuhimu wa uhasibu katika maeneo ya kiuchumi na kijamii na kwa kuwa wizara yangu ndio ina dhamana ya kuwasimamia, tutafanya kila iwezekanalo kuimarisha uhasibu, alisema mpango.Kuhusu mfumo Akizungumzia mfumo, Dk Mpango alisema Tanzania jana imeweka historia nyingine ya mfumo mpya wa kuandaa majumuisho ya fedha za serikali GACS ulioandaliwa na wataalamu wa ndani. Aliwashauri Watanzania kujenga utamaduni wa kusema mazuri yao mitandaoni.Watanzania hatujisemei yale mazuri, tunajaza mabaya mitandaoni. Mfumo huu umeandaliwa na wataalamu wetu wa Tanzania kwa uadilifu na uzalendo mkubwa. Matumizi ya mfumo huu yanatarajiwa kuongeza uwazi na uwajibikaji, kupunguza muda na gharama iliyotolewa kwa wataalamu washauri na kuongeza ubora wa taarifa za majumuisho, alisema.Mpango aliwaeleza wahasibu hao, kuwa matarajio ya Watanzania na serikali kwao ni kuwa wazalendo na wenye uadilifu katika utumishi wa umma na kutumia mifumo hiyo kuimarisha na kulinda rasilimali za umma.Msiwaangushe Watanzania alisema. Awali, akizungumzia GACS, Mkurugenzi wa Idara ya Mifumo ya Fedha wa Wizara ya Fedha, John Sausi alisema awali walikuwa wakitumia excel kufanya majumuisho, lakini sasa mfumo huo utatumika nchi nzima. Sausi alisema ubunifu wa mifumo ya fedha, ukiwamo mfumo wa malipo ya serikali wa GePG ambao taasisi zaidi ya 616 zimeunganishwa wa malipo ya mishahara kwa watumishi wa umma, wa ulipaji serikalini Muse na GACS uliozinduliwa jana, ni hatua ya kurahisisha kazi za uhasibu.IMF yaitambua Tanzania nchi ya mfano Naye Mhasibu Mkuu wa Serikali, Francis Mwakapalila, alisema maboresho ya mifumo hiyo, yamechochea kasi ya huduma bora kwa jamii na usimamizi mzuri wa fedha za umma, na kuiwezesha Tanzania kuwa nchi kinara inayoongoza kwa hesabu zinazokidhi vigezo.Mwakapalila alisema Taarifa ya Juni 20, 2019 ya Shirika la Fedha Duniani IMF, inaeleza Tanzania ni nchi inayoongoza kwa ubora wa viwango vya juu vya hesabu katika sekta ya umma Afrika na kuifanya Tanzania kuwa kituo cha bora cha mafunzo. Alisema tayari nchi za Zimbabwe, Ethiopia, Msumbiji na Zambia zimefika kujifunza nchini.  <topic>: kitaifa 